(8)

U istom mišljenju PSO je potvrdio jednoglasno dogovoreno stajalište članova projekta da Ujedinjena Kraljevina ispunjava opće uvjete utvrđene u članku 3. Odluke (ZVSP) 2020/1639 kako slijedi: — Ujedinjena Kraljevina ispunjava uvjete iz članka 3. točke (a) Odluke (ZVSP) 2020/1639 kojima se zahtijeva dijeljenje vrijednosti na kojima se temelji Unija, kako je utvrđeno u članku 2. UEU-a, i načelâ iz članka 21. stavka 1. UEU-a kao i ciljeva zajedničke vanjske i sigurnosne politike utvrđenih u članku 21. stavku 2. točkama (a), (b), (c) i (h) UEU-a, ne postupanje protivno sigurnosnim i obrambenim interesima Unije i njezinih država članica, što uključuje poštovanje načela dobrosusjedskih odnosa s državama članicama, i vođenje političkog dijaloga s Unijom, koji bi trebao obuhvaćati i sigurnosne i obrambene aspekte prilikom sudjelovanja u projektu PESCO-a; — kada je riječ o uvjetu iz članka 3. točke (b) Odluke (ZVSP) 2020/1639 o znatnoj dodanoj vrijednosti kojom Ujedinjena Kraljevina doprinosi projektu „Vojna mobilnost” u okviru PESCO-a, u obavijesti se navodi detaljan pregled doprinosa Ujedinjene Kraljevine, među ostalim i u vezi s opsegom, oblikom i dosegom njezina sudjelovanja u tom projektu, kojim se potkrepljuje ispunjenje tog uvjeta; — kada je riječ o uvjetu iz članka 3. točke (c) Odluke (ZVSP) 2020/1639, sudjelovanjem Ujedinjene Kraljevine u projektu „Vojna mobilnost” u okviru PESCO-a doprinijet će se jačanju zajedničke sigurnosne i obrambene politike (ZSOP) i razine ambicije Unije, među ostalim i za potporu misijama i operacijama ZSOP-a, kako je također navedeno u obavijesti; — kada je riječ o uvjetu iz članka 3. točke (d) Odluke (ZVSP) 2020/1639, projekt „Vojna mobilnost” u okviru PESCO-a ne uključuje nabavu oružja, istraživanje i razvoj sposobnosti, kao ni upotrebu ni izvoz oružja, sposobnosti i tehnologije. U okviru tog projekta ne razvijaju se ni sposobnosti ni tehnologije. Stoga sudjelovanje Ujedinjene Kraljevine u tom projektu neće dovesti do ovisnosti o njoj niti do toga da Ujedinjena Kraljevina uvede ograničenja protiv bilo koje države članice Unije; — ispunjen je i zahtjev iz članka 3. točke (e) Odluke (ZVSP) 2020/1639 u pogledu dosljednosti sudjelovanja Ujedinjene Kraljevine u odnosu na relevantne snažnije obveze u okviru PESCO-a, kako je navedeno u Prilogu Odluci (ZVSP) 2017/2315, a kako je detaljnije opisano u obavijesti. S obzirom na to da projekt „Vojna mobilnost” u okviru PESCO-a nije projekt usmjeren na sposobnosti, uvjet prema kojem se sudjelovanjem Ujedinjene Kraljevine treba doprinijeti ostvarivanju prioriteta koji proizlaze iz plana za razvoj sposobnosti i koordiniranog godišnjeg preispitivanja u području obrane ili ostvariti pozitivan učinak na europsku obrambenu tehnološku i industrijsku bazu nije primjenjiv u ovom kontekstu; — zahtjev iz članka 3. točke (f) Odluke (ZVSP) 2020/1639 ispunjen je jer je sporazum između Europske unije i Ujedinjene Kraljevine Velike Britanije i Sjeverne Irske o sigurnosnim postupcima za razmjenu i zaštitu klasificiranih podataka (4) na snazi od 1. svibnja 2021.; — uvjet iz članka 3. točke (g) Odluke (ZVSP) 2020/1639 nije primjenjiv u ovom slučaju jer se projekt „Vojna mobilnost” u okviru PESCO-a ne provodi uz potporu EDA-e te stoga nije potreban administrativni aranžman s tom agencijom koji proizvodi učinke; — kada je riječ o uvjetu iz članka 3. točke (h) Odluke (ZVSP) 2020/1639, Ujedinjena Kraljevina obvezala se da će nastojati sklopiti administrativni aranžman specifičan za projekt i svu drugu potrebnu projektnu dokumentaciju u skladu s Odlukom (ZVSP) 2017/2315 i Odlukom Vijeća (ZVSP) 2018/909 (5) o pravilima za upravljanje projektima PESCO-a.